《钟馗观鬼斗蟆图》
宋代·黄载

谁推酆都扃，逸此魔十二。相群斗蟆供戏剧，绡墨何从拂其迹。

两雄斗于前，四鬼相视欣欣然。小蟆对睨摊双膝，筠笼一蟆跳欲出。

前者差壮一力肩，后者引索擎于拳。髯翁磬折目胜负，突眼老妪探头觑。

就中黄叟如蹲鸱，破帽长袍吾老馗。只眼直下看不匝，诸鬼乐与吾翁狎。

四丁更与蟆之魁，疾驰不能压欲颓。蟆肥于豚怒于虎，张颐缩项誇相顾。

昔时唐宋失天经，妖蟆曾搳天眼精。今魔视蟆细于蚁，魔若跳梁那可指。

群阴胶凝互掀翻，六鳌顶戴愁颠连。但能伐魔既厥类，芟夷妖蟆谈笑耳。

僇妖之事馗所司，何独反与为儿戏。不惟失职纵奸宄，鬼祸如蟆将及尔。

参军参军其然乎，或者好事丹青图。谅应馗笑玉川子，诛蟆未诛骨先苦。

风悲雨凄天地愁，蟆鬼正是相雄秋。仅馀一目不可搳，我曷不可相娱说。

会闻隔帘歌斗蛙，山鬼性命摧红牙。

作者简介：黄载：词作家，具体生平不详，诗词以描写山水、花鸟为主，类似于唐代的田园派。全宋词收录其词五首《画锦堂》（牡丹）、《隔浦莲》（荷花）、《洞仙歌》、《孤鸾》、《东风第一枝》（探梅），其中以《隔浦莲》荷花最为出名。